Ob Kolpi bo letos rekordna sezona
Kampi dobro zasedeni, v nekaterih nekaj novosti
Letošnje dolgo, vroče poletje bo botrovalo, da bo obisk na kopališčih in kampih ob reki Kolpi rekorden. Ponudniki pravijo, da je to pravi obliž na lansko katastrofalno sezono, ko gostov zaradi muhastega vremena skorajda ni bilo.

Po lanskem hladnem in deževnem poletju so letos v vseh kampih ob reki Kolpi zelo zadovoljni in si ob vročem poletju, ki traja že nekaj časa, obetajo celo rekorden obisk in zaslužek. Kopalcev je bilo obilo, še posebej ob koncih tedna, med njimi je bilo tudi precej takšnih, ki so ostali dlje časa in uživali v kopanju in čolnarjenju na tej obmejni reki.

Ob povečanem številu gostov pa se nekateri kampi lahko pohvalijo tudi z novostmi, ki so po svoje tudi pripomogle k letošnjemu boljšemu turističnemu obisku v Beli Krajini. V 
kampu Podzemelj so zadovoljni nad letošnjim obiskom, saj imajo kapacitite skoraj v celoti zasedene. Lahko pa se tudi pohvalijo s številnimi novostmi, ki so jih izpeljali tudi s pomočjo evropskih sredstev. Petra Pešelj, vodja Kampa Podzemelj jih takole našteje: »Uredili smo recepcijo s kolesarnico, izposojo novih koles in supov, uredili smo fitnes naprave na prostem, povečali kapacitete mobilnih hišk, po novem imamo tudi možnost najema sob, prav tako se pripravljamo na gradnjo dveh keltskih glemping hišic pokritih s slamo in keltske savne.«
Največja in najbolj opazna novost v kampu Podzemelj pa je zagotovo rekreacijsko motorični park, pravi Natalija Šepulj, ki med ostalimi skrbi za njegovo obratovanje. O njem Natalija, ki je s Koroške prišla v deželo belih brez, pove: »Gre za enega najsodobnejših in najvarnejših adrenalinskih parkov v Sloveniji, ki omogoča varno in adrenalinsko doživetje obkolpske narave, saj se adrenalina željnim ni potrebno odpenjati in pripenjati, ampak so ves čas pripeti. Park je primeren tako za otroke, družine, kot tudi za drznejše in zahtevnejše plezalce oziroma adrenalinske odvisneže. V njem sta namreč na treh višinah dva poligona, za katere so načrtovalci poskrbeli, da sta belokranjsko obarvana. Tako najdemo na njih značilnosti Bele krajine in reke Kolpe, kot so sodčki, belokranjska pisanica, kanu, hruške, jabolke in še kaj.«

Z novostmi pa se letos lahko pohvalijo tudi v Kanu kampu v Radencih, kjer so svojo ponudbo še dopolnili. Martin Lindič, lastnik kampa, v katerem imajo tudi sobe za goste, je nad sezono seveda navdušen, saj je toplo vreme na Kolpo privabilo obilo turistov željnih čolnarjenja s kanuji in rafti, letos pa so temu dodali še izposojo supov za deskanje na vodi. Martin o tem pravi: »Ljudje so nad supanjem navdušeni, zanje smo se odločili, ker je bilo že prej veliko povpraševanja. Supi so se letos res odlično prijeli, ljudje radi posegajo po njih. Na roko nam je šla tudi poletna vročina, ki je vse zvabila na ohlajanje v naši Kolpi, ki je zelo čista, mirna in zelo primerna za supanje. Lahko se pohvalim, da smo v kampu postavili tudi nove sanitarije in prostor za umivanje posode, postavili pa smo tudi nove glemping hiške. Zanje je bilo vseskozi veliko zanimanje. Pred dvema letoma smo poskusno postavili le eno, lani štiri, letos jih mamo že deset in v špici sezone, bi jih potrebovali še enkrat toliko, da bi lahko ugodili vsem. Vendar bomo za enkrat ostali kar na tem številu.«
V Beli Krajini so z letošnjo vročo sezono ob Kolpi nadvse zadovoljni in si seveda samo želijo, da bi še večkrat ponovila.

